18.-22. oktoobril toimub juba neljandat korda "Tagasi kooli" nädal, kus põhikoolidesse ja gümnaasiumidesse on oodatud tundi andma kõik tegusad eestimaalased. Sel aastal on algatus tipika jaoks eriline: rektor profes­sor Andres Keevallik kutsub üles oma keskkooli või gümnaasiumi tunde andma kõiki Tallinna Tehnikaülikooli üliõpilasi, vilistlasi ja töötajaid. Kas saame kokku 1000 tipikat-külalisõpetajat?!    TTÜ  juhtkonnast astuvad külalisõpetajatena üles teadusprorektor Erkki Truve Tallinna 21. Koolis, õppeprorektor Jakob Kübarsepp Tallinna Reaalkoolis, haldusdirektor Margus Leivo Räpina Ühisgümnaasiumis ja administ­ratsioonidirektor Heiki Lemba Käina Gümnaasiumis.    President Toomas Hendrik Ilvese ja Sihtasutuse Noored Kooli algatusel avavad sajad koolid üle Eesti uksed inimestele, kes tavapäraselt klassi ette ei satu. Külalisõpetajaks minek on samm, mille kaudu saab igaüks anda oma panuse Eesti hariduse  mitmekesistumisele ning seoste loomisele koolide ja ühiskonna vahel. Lisaks ei saa alahinnata põnevust end proovile panna - koolitunni 45 minuti läbiviimine on iga külalisõpetaja väljakutse.    Tundide täpsema teema sõnastab iga "Tagasi kooli" külalisõpetaja ise oma teadmiste, kogemuste ja huvide järgi. See võib olla mõni õppekavas ette nähtud tund, aga ei pea seda olema: võimalused on väga erinevate valdkondade käsitle­miseks. Miks õppida täppis­teadusi, keskkonnahoid, koostöö, õppimine ülikoolis -  need on vaid mõned näited varase­mate aastate "Tagasi kooli" tundidest. Oluline on, et teema läheks külalisõpetajale endale korda ning et selles oleks sõnum, mida õpilastele edastada.    Külalisõpetajad on oodatud nii oma vanasse kooli kui teistesse koolidesse, nii väiksematesse kui suurematesse koo­li­desse, linna- kui maakoolidesse. Lisaks saavad külalisõpetajad kaaluda, kas minna vene või eesti õppekeelega kooli. Koole on erinevaid ja "Tagasi kooli" nädal on väga hea võimalus nendega  tutvumiseks ning teada saamaks, kuidas kasvab ja millest huvitub meie järgmine põlvkond.